سہیل بن بیضا

سہیل بن بیضا القرشی غزوہ بدر میں شریک مہاجر صحابی ہیں۔
 نام ونسب 
پورا نام و نسب سہیل بن وہب بن ربيعہ بن عمرو بن عامر بن ربيعہ بن ہلال بن مالک بن ضبہ بن حارث بن فہر بن مالک بن نضر بن كنانہ القرشی الفہری ہے۔
 ان کی والدہ بیضا کا نام دعد بنت جحدم تھا اور ان کا نسب ضبہ بن الحارث شوہر کے ساتھ مل جاتا ہے سہیل کا نسب نبی کریم سے فہر پر ملتا ہے ۔
 سہل بن بیضا کے بھائی تھے دونوں غزوہ بدر میں شریک تھے ایک بھائی صفوان بن بیضاء بھی صحابی ہیں۔
 اسلام و ہجرت 
سہیل دعوت اسلام کے ابتدائی زمانہ میں مشرف باسلام ہوئے،
( بعض ارباب سیر لکھتے ہیں کہ انھوں نے بھی اپنا اسلام چھپایا تھا، لیکن یہ صحیح نہیں ہے، یہ عبد اللہ بن مسعود سے بھی پہلے اسلام لاچکے تھے اور حبشہ کی ہجرت کی تھی، پھر مدینہ جانے کے بعد غزوات میں برابر شریک ہوتے رہے، اسلام چھپانے والے ان کے بھائی حضرت سہلؓ تھے، جو بدر میں گرفتار ہوئے اور عبداللہ بن مسعودؓ کی شہادت پر چھوڑے گئے،ابن سعد کا بھی یہی خیال ہے ،دیکھو حوالہ ابن سعد،جلد4،ق 1:156) اسلام کے بعد ہجرت کرکے حبشہ گئے،وہاں عرصہ تک مقیم رہے اورجب اسلام کی علانیہ تبلیغ ہونے لگی تو مکہ واپس آئے، پھر آنحضرت ﷺ کے ساتھ مدینہ گئے۔
(استیعاب:2/56)
 دو ہجرتیں 
سہیل بن بیضاء ان بزرگوں میں ہیں جو مکہ میں ایمان لائے ہجرت حبشہ اور ہجرت مدینہ کے جامع تھے۔
 غزوات 
مدینہ آنے کے بعد سب سے پہلے بدر میں شریک ہوئے، اس وقت ان کی عمر 30 سال کی تھی، اس کے بعد غزوہ احد اور غزوہ خندق وغیرہ کے تمام معرکوں میں آنحضرت ﷺ کے ساتھ رہے، (ابن سعد،جلد3،قسم1:302) غزوۂ تبوک میں آپ کے ساتھ آپ کی سواری پر سوار تھے،راستہ میں آپ نے ان کو دو تین مرتبہ بلند آواز سے پکارا، یہ برابر جواب دیتے رہے اور لوگ بھی اس پکار کا مقصد سمجھ گئے اور سب آپ کے گرد جمع ہو گئے،آپ نے ارشاد فرمایا جس شخص نے خدا کی توحید کی شہادت دی،اس پر خدا آتش دوزخ حرام کر دے گا اور جنت یقینی ہوجائے گی۔
(مستدرک حالم:3/630،مستدرک میں تبوک کا ذکر نہیں ہے لیکن ابن سعد نے تصریح کردی ہے۔
 وفات 
مدینہ منورہ میں 9ھ میں رسول اللہ صلی اللہ علیہ وسلم کی حیات میں وفات پائی ان کا جنازہ رسول اللہ نے مسجد نبوی میں پڑھایا ا سد الغابہ جلد چہارم صفحہ 1002،المیزان ناشران و تاجران کتب لاہور
 سیدتنا عائشہ سے روایت ہے کہ واللہ رسول اللہ (صلی اللہ علیہ وآلہ وسلم) نے بیضاء کے دونوں بیٹوں سہیل اور اس کے بھائی (سہل بن بیضاء) کی نماز جنازہ مسجد ہی میں پڑھی تھی۔سنن ابوداؤد:جلد دوم:حدیث نمبر 1422
 حوالہ جات 

زمرہ:اصحاب بدر
زمرہ:مہاجرین حبشہ
زمرہ:9ھ کی وفیات